Presidensie swyg oor korrupsie-aanklagteJacob Zuma. Foto: GCIS Mac Maharaj, woordvoerder van die presidensie, het nog nie reageer op vrae wat Vrydag en Maandagoggend aan hom gestuur is nie. Beeld het Maandag berig dat Zuma regsbeginsels uit die saak van die voormalige Amerikaanse president Richard Nixon gebruik het om aan te voer hoekom die korrupsie-aanklagte teen hom laat vaar moes word. Die inligting is vervat in ŉ interne memorandum van die Nasionale Vervolgingsgesag (NVG) en is glo deur senior aanklaer Billy Downer opgestel. Zuma was destyds in 2009 president van die ANC en die verkiesing sou in minder as twee maande plaasvind. Die dokument verwys na Zuma se vertoë, wat deur sy prokureur, Michael Hulley, opgestel is. Een van Zuma se argumente oor hoekom hy nie vervolg moes word nie, is dat hy binnekort president sou word en dit ŉ “grondwetlike krisis” tot gevolg kon gehad het indien hy vervolg sou word. Die NVG-dokument verwys na bl. 78 van Zuma se vertoë waarin daar melding gemaak word van ’n saak van die VSA se appèlhof, waarin Nixon aangevoer het dat ’n president vrywaring geniet van regsprosesse en hy [Zuma] dus nie bande wat hom impliseer aan ondersoekers hoef te oorhandig nie. Downer het glo teruggekap en gesê die bewerings teen Zuma was van “die mees skokkende korrupsie” wat swaar boetes dra. Hy het aangevoer dat Nixon nie vrywaring gekry het nie en bedank het. Downer het glo in ŉ memorandum aan Mokotedi Mpshe, voormalige hoof van die NVG, gesê Zuma is nie ŉ dienende president nie en indien hy tot president verkies sou word, dit gedoen sou word met volle kennis van homself, sy party en kiesers dat daar ernstige strafregtelike aanklagte teen hom hangend is. Mpshe het egter ŉ maand later die korrupsie-aanklagte teen Zuma laat vaar. Mpshe wou nie Vrydag kommentaar lewer op die berig nie.